SHBA paralajmëron për sanksione ndaj Rusisë nëse nuk tërheq trupat nga kufiri me Ukrainën
Ndërsa Sekretari i Shtetit, Antony Blinken dhe NATO paralajmërojnë Moskën, presidenti rus Vladimir Putin kërkon garanci për moszgjerimin e aleancës drejt lindjes
Sekretari i Shtetit Antony Blinken dhe NATO-ja paralajmëruan sërish Rusinë për "pasoja serioze" ndaj çdo veprimi përshkallëzimi me Ukrainën. Në komentet gjatë një udhëtimi në Letoni dhe Suedi për takime me aleatët e NATO-s, zoti Blinken paralajmëroi Rusinë se nëse nuk tërheq trupat nga kufiri me Ukrainën, do të përballet me sanksione serioze nga ana e Shteteve të Bashkuara. Nga ana e tij Presidenti Putin propozoi të mërkurën fillimin e diskutimeve për marrëveshje që do të përjashtonin zgjerimin e aleancës drejt lindjes. Sekretari i Shtetit Antony Blinken mori pjesë në një takim të ministrave të jashtëm të NATO-s në Riga të Letonisë, në një kohë kur janë rritur shqetësimet lidhur me grumbullimin e dhjetra-mijëra trupave dhe forcave të blinduara ruse pranë kufirit me Ukrainën. Zoti Blinken tha se Shtetet e Bashkuara e kanë parë këtë skenar të Moskës shumë herë më parë, duke përmendur si shembull aneksimin e Krimesë nga Rusia në vitin 2014. Nga ana e tij, presidenti rus Vladimir Putin i hodhi poshtë këto shqetësime. Por të mërkurën, ai bëri thirrje për bisedime me Shtetet e Bashkuara dhe aleatët e tyre lidhur me çështjen e zgjerimit të NATO-s në lindje. Por Sekretari i Përgjithshëm i NATO-s, Jens Stoltenberg tha në një intervistë se u takon vendeve si Ukraina dhe vetë aleancës të vendosin nëse këto vende anëtarësohen, jo Rusisë. Edhe ministri i jashtëm i Ukrainës, Dmytro Kuleba tha se Rusia nuk ka të drejtën të kërkojë garanci kundër zgjerimit të NATO-s drejt lindjes. Ndërsa ministrat e jashtëm të NATO-s mbanin takime me dyer të mbyllura për të koordinuar një përgjigje të mundshme ndaj Rusisë, Michael Kimmage i Fondit Marshall Gjerman thotëse diplomacia është vendimtare në këtë moment paqëndrueshmërie për të shmangur një luftë të mundshme. Presidenti Joe Biden do të zhvillojë një takim virtual me zotin Putin në dhjetor. Judy Dempsey e organizatës Carnegie Europe beson se diplomacia e nivelit të lartë mund të sjellë më shumë rezultate sesa sanksionet. Zonja Dempsey i tha Zërit të Amerikës se presidenti Putin shpesh krijon kriza në politikën e jashtme për ta larguar vëmendjen nga problemet e brendshme, si vënia nën kontroll e pandemisë COVID-19 dhe përqindja e lartë e vdekjeve në Rusi.